જૂનાગઢની અન્ય એક ઘટના યાદ કરતાં રાજકોટ શહેર ભાજપના પૂર્વ કોષાધ્યક્ષ અને ભાજપની લાઈવ ડેટાબૅન્ક ગણાતા કિરીટ પાઠક ‘ચિત્રલેખા’ને કહે છે કે, ‘કોંગ્રેસ વિરુદ્ધની એક રાજકીય ઝુંબેશના ભાગરૂપે ગુજરાતભરમાં પચાસ જાહેર સભાનું આયોજન કરવાનું નક્કી કરવામાં આવ્યું હતું. જૂનાગઢમાં સભા હતી. અટલજી રાજકોટ થઈને મોટરમાર્ગે ત્યાં પહોંચવાના હતા. અહીં આવ્યા ત્યારે ધોધમાર વરસાદ. અમે જૂનાગઢ પહોંચ્યા. ત્યાં પણ વરસાદ. સભાસ્થળે ત્રણેક હજાર માણસ હતા. એમાંથી ૫૦૦થી ૬૦૦ લોકો છત્રી લઈને ઊભા હતા અને એમણે વક્તવ્ય સાંભળ્યું. એ દ્રશ્ય જોઈને અટલજી ખૂબ ખુશ થયા હતા.’